Propunere de DECIZIE A CONSILIULUI de prelungire a perioadei de aplicare a măsurilor corespunzătoare stabilite prin Decizia 2011/492/UE privind încheierea procedurii de consultare cu Republica Guineea-Bissau în conformitate cu articolul 96 din Acordul de parteneriat ACP-CE /* COM/2013/0439 final - 2013/0208 (NLE) */





EXPUNERE DE MOTIVE La data de 31 ianuarie 2011, Uniunea Europeană a hotărât să deschidă consultările cu Republica Guineea-Bissau în temeiul articolului 96 din Acordul de la Cotonou revizuit. Această decizie a fost adoptată în urma evenimentelor care au avut loc la 1 aprilie 2010. La acea dată, din ordinul șefului adjunct al Statului Major al forțelor armate, generalul Antonio Indjai, un grup de militari participanți la revoltă i-a arestat atât pe șeful Statului Major, amiralul José Zamora Induta, cât și pe prim-ministrul Republicii Guineea-Bissau, Gomes Junior. În urma acestei revolte, generalul Indjai a devenit de facto șef al Statului Major înainte de a fi numit oficial în această funcție, la 25 iunie 2010, printr-un decret emis de președintele Bacai Sanha, la propunerea guvernului. Numirea, la 8 octombrie 2010, a contraamiralului Bubo Na Tchuto în funcția de șef al Marinei a constituit o nouă lovitură dată bunei guvernanțe a țării. Contraamiralul Na Tchuto a avut un rol destabilizator după revolta din 1 aprilie și face obiectul unor sancțiuni din partea partenerilor internaționali, fiind suspectat de implicare în activități ilicite. Uniunea Europeană consideră că revolta din 1 aprilie 2010 și numirea ulterioară a principalilor săi instigatori în posturi de conducere în ierarhia militară constituie o încălcare deosebit de gravă și evidentă a elementelor esențiale ale articolului 9 din Acordul de la Cotonou (respectarea principiilor democratice) și un caz de urgență specială, în sensul articolului 96 alineatul (1a) litera (b) din acord. Prin urmare, la 2 februarie 2011, s-a transmis autorităților guineobissauane o scrisoare prin care acestea erau invitate la consultări. Reuniunea de deschidere a consultărilor a avut loc la Bruxelles, la 29 martie 2011. În cadrul reuniunii, participanții au fost informați cu privire la propunerile delegației din Guineea-Bissau referitoare la asigurarea treptată a supremației puterii civile, la îmbunătățirea guvernanței democratice, la garantarea respectării ordinii constituționale și a statului de drept, precum și la combaterea impunității și a criminalității organizate. Delegația guineobissauană s-a angajat, în special: · să efectueze și să finalizeze, în deplină independență și în condiții materiale și de securitate corespunzătoare, anchetele și procedurile judiciare referitoare la asasinatele care au avut loc în lunile martie și iunie 2009; · să pună în aplicare efectiv reforma în domeniul securității, pe baza strategiei adoptate de parlamentul național și a pachetului legislativ pregătit cu sprijinul misiunii de asistență din cadrul politicii de securitate și apărare comună a UE (PSAC); · să asigure numirea, în posturile înalte de conducere din armată, a unor persoane neimplicate în acte anticonstituționale, ilegale sau în acte de violență, conform concluziilor și recomandărilor din foaia de parcurs a Comunității Economice a Statelor din Africa de Vest (CESAV) pentru reforma în domeniul securității; · să aprobe și să faciliteze o misiune de experți care să contribuie la reforma în domeniul securității și la asigurarea protecției personalităților politice, la care să participe CESAV, Comunitatea Țărilor de Limbă Portugheză (CPLP) și/sau alți parteneri; · să pregătească, să adopte și să pună efectiv în aplicare planurile naționale operaționale pentru punerea în aplicare a reformei în domeniul securității și pentru combaterea traficului de droguri; · să îmbunătățească gestiunea administrativă și financiară a efectivelor civile și militare, precum și a măsurilor de combatere a spălării de bani. În concluziile sale de la sfârșitul consultărilor, Uniunea Europeană a luat notă de angajamentele menționate mai sus. Aceasta i-a invitat pe reprezentanții Republicii Guineea-Bissau să întreprindă anchete și proceduri judiciare în ceea ce privește evenimentele din 1 aprilie 2010, să intensifice lupta împotriva impunității și să propună un calendar mai detaliat privind îndeplinirea angajamentelor, conform termenelor din foaia de parcurs a CESAV. Uniunea Europeană a hotărât, la 18 iulie 2011, prin Decizia 2011/492/UE a Consiliului, să adopte măsurile necesare pentru îndeplinirea acestor angajamente, incluzând un sistem de angajamente reciproce pentru o reluare treptată a cooperării cu UE. În perioada 18-20 ianuarie 2012 a avut loc la Bissau o misiune de monitorizare organizată în temeiul articolului 96. Raportul misiunii a semnalat un grad insuficient de punere în aplicare a primei serii de angajamente menționate în Decizia 2011/492/UE a Consiliului, ceea ce a făcut imposibilă deblocarea programelor de cooperare corespunzătoare. Raportul a fost aprobat la 15 februarie 2012 de către Grupul de lucru pentru Africa din cadrul Consiliului. La 12 aprilie 2012, după primul tur al alegerilor prezidențiale organizate în urma decesului președintelui Bacai Sanha din luna ianuarie, a avut loc o lovitură de stat organizată de anumite elemente din cadrul forțelor armate; președintele interimar și prim-ministrul au fost arestați. De atunci, CESAV joacă rolul de mediator în scopul negocierii unei soluții care să permită restabilirea ordinii democratice în Guineea-Bissau, însă până în prezent s-au înregistrat puține progrese în sensul restabilirii ordinii constituționale. Prin Decizia 2012/387/UE a Consiliului din 16 iulie 2012, Decizia 2011/492/UE a Consiliului a fost prelungită cu un an, până la data de 19 iulie 2013. Comisia consideră că este important ca Decizia 2011/492/UE a Consiliului să rămână în vigoare în continuare, având în vedere că aceasta oferă un cadru fundamental pentru promovarea stabilității democratice în Guineea-Bissau. Prin urmare, se propune ca aceasta să fie prelungită din nou, până la data de 19 iulie 2014. După 31 decembrie 2013, data expirării celui de Al 10-lea FED, și până la intrarea în vigoare a celui de Al 11-lea FED, angajamentele UE menționate în schema angajamentelor anexată la Decizia 2011/492/UE a Consiliului ar fi finanțate printr-un mecanism de tranziție care urmează să fie instituit. Este posibil ca fondul deciziei (și anume condițiile detaliate și răspunsurile UE) să necesite o serie de adaptări în funcție de evoluția situației politice, însă în momentul de față nu se pot anticipa cu suficientă precizie schimbările care ar putea interveni. Concluzie Având în vedere cele prezentate mai sus, Consiliului i se solicită să adopte propunerea atașată de Decizie a Consiliului de prelungire a perioadei de aplicare a măsurilor corespunzătoare cu privire la Republica Guineea-Bissau. 2013/0208 (NLE) Propunere de DECIZIE A CONSILIULUI de prelungire a perioadei de aplicare a măsurilor corespunzătoare stabilite prin Decizia 2011/492/UE privind încheierea procedurii de consultare cu Republica Guineea-Bissau în conformitate cu articolul 96 din Acordul de parteneriat ACP-CE CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Acordul de parteneriat între membrii grupului statelor din Africa, zona Caraibilor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000[1] (denumit în continuare „Acordul de parteneriat ACP-CE”), astfel cum a fost revizuit la Ouagadougou, Burkina Faso, la 22 iunie 2010[2], în special articolul 96, având în vedere acordul intern privind măsurile care trebuie luate și procedurile care trebuie urmate pentru punerea în aplicare a Acordului de parteneriat ACP-CE[3], în special articolul 3, având în vedere propunerea Comisiei, întrucât: (1) Prin Decizia 2011/492/UE a Consiliului, au fost încheiate consultările cu Republica Guineea-Bissau în conformitate cu articolului 96 din Acordului de parteneriat ACP-CE și au fost adoptate măsurile corespunzătoare, astfel cum se menționează în anexa la decizia respectivă. (2) Prin Decizia 2012/387/UE a Consiliului, Decizia 2011/492/UE a Consiliului a fost prelungită cu un an, până la data de 19 iulie 2013. (3) Elementele esențiale menționate la articolul 9 din Acordul de parteneriat ACP-CE sunt în continuare încălcate și condițiile actuale din Guineea-Bissau nu asigură respectarea drepturilor omului, a principiilor democratice și a statului de drept. (4) Prin urmare, Decizia 2011/492/UE ar trebui să fie modificată în sensul prelungirii suplimentare a perioadei de aplicare a măsurilor corespunzătoare, ADOPTĂ PREZENTA DECIZIE: Articolul 1 Decizia 2011/492/UE se modifică după cum urmează: Articolul 3 se înlocuiește cu următorul text: „Prezenta decizie intră în vigoare la data adoptării. Aceasta expiră la 19 iulie 2014. Decizia se reexaminează periodic, cel puțin o dată la 6 luni, de preferință pe baza unor misiuni de monitorizare desfășurate de Serviciul European de Acțiune Externă, cu participarea Comisei.” Articolul 2 Scrisoarea anexată la prezenta decizie se transmite autorităților din Guineea-Bissau. Articolul 3 Prezenta decizie intră în vigoare la data adoptării. Decizia se publică în Jurnalul Oficial al Uniunii Europene. Adoptată la Bruxelles, Pentru Consiliu Președintele || ANEXĂ Stimate domnule Președinte al Republicii Guineea-Bissau, Stimate domnule Prim-ministru al Republicii Guineea-Bissau, Stimați domni, În urma consultărilor care au avut loc la Bruxelles la 29 martie 2011 în conformitate cu articolul 96 din Acordul de parteneriat ACP-UE, Uniunea Europeană a hotărât, la 18 iulie 2011, prin Decizia 2011/492/UE a Consiliului, să adopte măsuri corespunzătoare, inclusiv un sistem de angajamente reciproce pentru reluarea treptată a cooperării cu UE. Prin Decizia 2012/387/UE a Consiliului din 16 iulie 2012, Decizia 2011/492/UE a Consiliului a fost prelungită cu un an, până la data de 19 iulie 2013. După 12 luni de la această prelungire, Uniunea Europeană consideră că nu s-au înregistrat progrese semnificative și, prin urmare, a decis prelungirea în continuare a perioadei de aplicare a Deciziei 2011/492/UE, până la data de 19 iulie 2014. Uniunea Europeană dorește să sublinieze încă o dată importanța pe care o acordă cooperării viitoare cu Guineea-Bissau și să confirme dorința sa de a continua dialogul și de a contribui la evoluția, în viitorul apropiat, către o situație care să permită reluarea pe deplin a cooperării. Cu deosebită considerație, Pentru Consiliu || Pentru Comisie C. ASHTON Președinte || A. PIEBALGS Comisar [1] JO L 317, 15.12.2000, p. 3. [2] JO L 287, 4.11.2010, p. 3. [3] JO L 317, 15.12.2000, p. 376, astfel cum a fost modificat prin JO L 247, 9.9.2006, p. 48.